
COMUNICAT DE PRESĂ

Întruniţi în şedinţă publică în data de 15.11.2011, membrii Consiliului Naţional al Audiovizualului au hotărât aplicarea următoarelor sancţiuni: 

· Amendă în cuantum de 30.000 de lei postului Kanal D. Pentru ediţia emisiunii «Cancan TV» din 28.09.2011 s-a reţinut faptul că simpla invocare a dreptului la informare nu poate justifica încălcarea dreptului la viaţă privată (art. 32 alin. 1 şi 2 din Codul de reglementare a conţinutului audiovizual). Consiliul a apreciat că radiodifuzorul a difuzat un reportaj care constituie o imixtiune în viaţa privată a unei persoane, fără acordul acesteia (art. 33 alin. 3 din Codul CNA). De asemenea, în emisiunea informativă din 27.09.2011, s-a prezentat cazul unei mame care nu şi-a văzut copilul de ani de zile, fără a se ţine cont de prevederile cu privire la respectarea principiului interesului superior al minorului în programele audiovizuale (art. 2 din Codul CNA). Radiodifuzorul nu a respectat nici dispoziţiile art. 3 alin. 3 din Codul CNA, care precizează că «Dreptul minorului la respectarea vieţii private şi la propria imagine prevalează în faţa necesităţii de informare, cu atât mai mult în cazul minorului aflat în situaţii dificile»;
· Amendă în cuantum de 10.000 de lei postului Antena 1. În ediţiile emisiunii “Next Top Model by Cătălin Botezatu”, difuzate în zilele de 29.09.2011 şi 6.10.2011, ora 20 :20 şi în reluare, a doua zi, la ora 11:30, nu s-au respectat condiţiile de participare a minorului la un program audiovizual  şi nu s-a luat în consideraţie faptul că este interzisă  „difuzarea de programe al căror scop principal este exploatarea aspectului fizic al minorului sau expunerea acestuia în ipostaze nepotrivite vârstei”  (art. 3 alin. 2 şi art. 9 alin. 1 din Codul CNA). Consiliul a constatat că emisiunile respective (genul programului reality show, marcajul AP - acord parental) au fost difuzate în intervalul orar destinat unei audienţe generale, cu încălcarea prevederilor art. 19, alin. 1 şi 2 lit. f şi k din Codul CNA, conform cărora "(1) Criteriile în funcţie de care se clasifică programele difuzate au drept scop asigurarea protecţiei minorului şi informarea publicului cu privire la conţinutul acestora.(2) Responsabilitatea clasificării programelor revine radiodifuzorilor şi furnizorilor de servicii media la cerere, în conformitate cu următoarele criterii: f) psihologia personajelor şi reperele morale pe care acestea le oferă copiilor sau adolescenţilor; lit. k) - calitatea şi tipologia limbajului." ;
· Somaţie publică postului Zeus TV. În emisiunea „Luis Lazarus Live” din 05.10.2011, a cărei temă de dezbatere a fost uciderea unui taximetrist, a fost afişată pe ecran, pentru câteva minute, fotografia unei persoane, fiind expus, în cea mare parte a emisiunii, şi portretul robot al persoanei suspectate de omor. S-au încălcat dispoziţiile art. 32 alin. 1 şi art. 34 alin. 1 din Codul CNA, referitoare la dreptul oricărei persoane la propria imagine. Consiliul a apreciat ca postul este obligat să difuzeze şi un drept la replică. De asemenea, în ediţia din data de 27.09.2011 a emisiunii „Luis Lazarus Live”, s-a prezentat, prin intermediul ONG-ului T.A.T.A., cazul unei mame care nu şi-a văzut copilul de ani de zile, fără a ţine seama de respectarea principiul interesului superior al minorului. în programele audiovizuale (art. 2 şi art. 3 alin. 3 din Codul CNA).  
Consiliul a aprobat solicitarea de licenţă audiovizuală prin satelit pentru Radio Itsy Bitsy.
Biroul Comunicare şi Relaţii cu Publicul
Şef Birou,
Ileana Dănălache

